<classify> SERIKALI ya Mapinduzi ya Zanzibar SMZ imesema elimu kuhusu muungano na umuhimu wake imeanza kutolewa kwa wananchi ili kuepusha upotoshaji unaofanywa na watu wasioitakia mema Jamhuri ya muungano wa Tanzania.Waziri wa Nchi Ofisi ya Makamu wa Pili wa Rais, Mohamed Aboud ameyasema hayo wakati akitoa ufafanuzi wa swali lililoulizwa na Mwakilishi wa jimbo la Paje, Jaku Hashim Ayoub aliyetaka kujua wananchi kwa kiasi gani wanafahamu umuhimu wa muungano.Aboud amesema serikali zote mbili zimekuwa zikitoa elimu kuhusu muungano kwa njia mbalimbali ikiwemo kutumia vyombo vya habari, redio magazeti na televisheni.Amesema elimu hiyo hutolewa katika vipindi tofauti ikiwemo sherehe za Muungano wa Tanganyika na Zanzibar ambazo hufanyika kila mwaka ifikapo Aprili 26.Alifahamisha kwamba elimu kuhusu muungano ni muhimu kutolewa kwa sababu bado wapo watu ambao hawautakii mema muungano huo na kuona siku moja unavunjika.Serikali zetu mbili zitaendelea na kazi za kutoa elimu kuhusu Muungano wa Tanganyika na Zanzibar na kuona unadumu ili vizazi vijavyo waufahamu vizuri malengo yake,alisema.Aboud amesisitiza na kusema kwamba Zanzibar ambayo ni sehemu ya Jamhuri ya Muungano wa Tanzania inanufaika na Muungano huo kwa mujibu wa sheria na makubaliano yake.Kwa mfano alisema zipo jumla ya taasisi za Muungano 26 zenye Ofisi zake Zanzibar zikitoa huduma na nyingine kusaidia maendeleo ya kiuchumi kwa wananchi.Wakati huohuo, Wizara ya Elimu na Mafunzo ya Amali imekiri kwamba uwezo mdogo wa wanafunzi kufahamu lugha ya Kiingereza ni moja ya sababu kubwa ya kushindwa kufaulu vizuri masomo yao katika mitihani mbalimbali.Hayo yamesewa na Naibu Waziri wa Elimu na Mafunzo ya Amali, Mmanga Mjengo Mjawiri wakati akijibu swali la mwakilishi wa jimbo la Chakechake Suleiman Said Sarhani aliyetaka kujua mikakati ya wizara kusomesha lugha ya Kiingereza ili wanafunzi waweze kufaulu vizuri.Mjawiri amesema juhudi za kuwawezesha wanafunzi kufaulu vizuri katika masomo hayo zinachukuliwa ikiwemo kuimarisha sera ya elimu ya mwaka 2006. Hata hivyo alisema tafiti mbalimbali zimefanywa na kubaini kwamba lugha mama ya Kiswahili ndiyo msingi mzuri wa wanafunzi kufaulu masomo yao.Alizitaja juhudi zinazochukuliwa na wizara ya elimu katika kuimarisha sekta ya elimu ni pamoja na lugha ya Kiingereza kusomeshwa katika shule za msingi hadi sekondari kwa masomo yote.Lugha ya Kiingereza inatumika kusomesha wanafunzi kuanzia elimu ya msingi darasa la kwanza hadi la sita pamoja na kusomeshwa kikamilifu katika ngazi ya sekondari kwa masomo yote isipokuwa Dini na Kiswahili chenyewe,amesema.Hata hivyo alisema zipo sababu za wanafunzi kushindwa kumudu vizuri somo la Kiingereza ikiwemo ukosefu wa vifaa vya kufundishia ikiwemo vitabu.Aidha alisema ipo miradi miwili inayotekelezwa na Wizara ya Elimu na Mafunzo ya Amali kwa sasa, ikiwa na mikakati ya kuwawezesha wanafunzi kufaulu vizuri masomo hayo.Aliutaja mradi wa Tusome na Tuandike ambao unawahusu moja kwa moja wanafunzi wa shule za msingi kuanzia darasa la kwanza hadi la sita Unguja na Pemba.  <topic>: KITAIFA 